
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Kube, 
–	so zreteľom na článok 150 rokovacieho poriadku,
A.	keďže obhajca ľudských práv a vodca opozície José Daniel Ferrer García bol 11. júla 2021 zadržaný v súvislosti s rozsiahlymi protestmi na Kube a od 14. augusta 2021 je zadržiavaný v izolácii; keďže kubánsky režim ho viac ako 10 rokov väznil, obťažoval a zastrašoval za jeho pokojnú politickú činnosť; keďže od marca 2023 je zadržiavaný bez kontaktu s vonkajším svetom, jeho rodina nedostala žiadne informácie o jeho zdravotnom stave a bolo im odopreté právo ho navštíviť; 
B.	keďže kubánsky režim zadržiava politických väzňov v najhroznejších podmienkach; keďže zo správ vyplýva, že José Daniel Ferrer je v kritickom stave a je zadržiavaný bez prístupu k lekárskemu ošetreniu, dostatku potravy a v nehygienických podmienkach, čo predstavuje formu mučenia, neľudského alebo ponižujúceho zaobchádzania; 
C.	keďže situácia v oblasti ľudských práv na Kube je alarmujúca, najmä v prípade disidentov, ktorí sú vystavení znepokojujúcej úrovni sledovania a svojvoľného zadržiavania; keďže počet politických väzňov nie je známy, ale spoľahlivé zdroje uvádzajú, že režim zadržiava viac ako tisíc väzňov vrátane maloletých; keďže medzi mnohými politickými väzňami sú Luis Manuel Otero Alcántara a Lizandra Gongora, ktorých zdravotný stav je kritický; 
1.	naliehavo vyzýva kubánsky režim, aby okamžite a bezpodmienečne prepustil Josého Daniela Ferrera a všetky osoby, ktoré sú politicky a svojvoľne zadržiavané za uplatňovanie práva na slobodu prejavu a pokojné zhromažďovanie;
2.	odsudzuje systematické porušovanie ľudských práv kubánskym režimom okrem iného voči demonštrantom, politickým disidentom, náboženským vodcom a aktivistom za ľudské práva; naliehavo vyzýva kubánske orgány, aby okamžite ukončili represie; 
3.	odsudzuje mučenie a neľudské, ponižujúce a zlé zaobchádzanie páchané kubánskymi orgánmi voči Josému Danielovi Ferrerovi a ďalším politickým väzňom; žiada, aby sa rodinám obetí prenasledovania režimu poskytol okamžitý prístup k nim až do ich prepustenia a aby sa obetiam poskytla lekárska starostlivosť; 
4.	opakuje svoju bezpodmienečnú podporu kubánskemu ľudu a všetkým obhajcom ľudských práv na Kube za ich oddanosť slobodám a právam, ktoré režim už desaťročia popiera; vyzýva režim, aby vypočul svojich občanov a zapojil sa do inkluzívneho národného dialógu zameraného na modernizáciu a demokratizáciu;
5.	opätovne vyzýva Radu, aby uplatnila globálny sankčný režim EÚ v oblasti ľudských práv (Magnitský akt EÚ) a prijala sankcie voči tým, ktorí sú zodpovední za pretrvávajúce porušovanie ľudských práv na Kube;
6.	opakuje svoje predchádzajúce pozície týkajúce sa možnosti aktivovať doložku o pozastavení dohody o politickom dialógu a spolupráci, keďže kubánsky režim neustále porušuje základné doložky o ľudských právach v dohode;
[bookmark: _GoBack]7.	poveruje svoju predsedníčku, aby postúpila toto uznesenie kubánskemu režimu, podpredsedovi Komisie/vysokému predstaviteľovi Únie pre zahraničné veci a bezpečnostnú politiku, Komisii, členským štátom, Organizácii Spojených národov a Spoločenstvu štátov Latinskej Ameriky a Karibiku.

